Doekebraai: Voor op die wa of bederfie vir pa?(Foto: Pixabay) Soos menige onderwerp wat babas en kinders betref, is die onderwerp van ŉ doekebraai ook ŉ gelaaide een wat baie verskillende menings uitlok. Die idee van ŉ doekebraai het ontstaan om die pa van die nuweling ook by die viering van die koms van die pienkvoet te betrek. Hy nooi sy goeie vriende en familie uit vir ŉ braai en dié word dan versoek om elkeen ŉ pak doeke vir die bondeltjie wat op pad is as geskenk saam te bring. Aangesien weggooidoeke ŉ duur item is en babas maklik ŉ pak doeke binne enkele dae kafdraf, help dié inisiatief ook om die nuwe ouers se finansiële las te verlig. Hoewel daar mense is wat mal is oor die idee, is daar ook menige wat glo dit is onvanpas om dit van jou gaste te verwag, veral wanneer die verwagtende mamma ook nog ŉ geskenkwenslys het vir haar eie babatee. Soms word ŉ doekebraai apart gehou, maar baie keer word die doekebraai en die babatee gesamentlik gehou. Maroela Media het ŉ paar mense genader om te hoor hoe hulle oor die saak voel. Anri Haasbroek sê sy en haar man het ŉ babatee en doekebraai saam gehou. “Almal het lekker gekuier en gebraai. Die mans het nie heeltyd saam met die vroue gekloek nie en ons het almal vermaak met heerlike speletjies.” Sy glo paartjies moet deeglik voorafbeplanning doen en hul gaste genoeg tyd gee om vir geskenke en doeke te spaar. “Gaste hoef ook nie by duur winkels te koop nie. Ons het ook vingerhappies vir die gaste voorgesit en gesorg vir bykosse. Alles in die lewe is duur, maar ŉ mens kan steeds deelneem aan sulke dinge.” Jolene Pretorius beaam dit. “My man se doekebraai was amper soos ŉ tweede rampartytjie en hy het hom met sy doekebraai gate uit geniet. Hy het worsbroodjies vir die gaste voorsien en almal het hulle drankies gebring. Dit was op dieselfde dag as my babatee, so ons vrouens het na die tyd saam met die mans gekuier.” Sy voeg by dat dit elke ou wat uitgenooi word se eie keuse is of hy dit wil bywoon, maar dat jou ware vriende opdaag met ŉ groot glimlag en ŉ groot sak doeke. “Dit is nie meer 1950 nie. Pappas ry kinders rond, ruil doeke en doen middernagvoedings. Hulle help net so veel om die baba groot te maak soos mamma, so hulle mag ook ŉ viering hê.” Pretorius sê hulle het genoeg doeke by die gaste ontvang om hulle te hou tot hulle seuntjie bykans agt maande oud geword het. Marijke van Niekerk, wat swanger is met haar tweede dogtertjie, en haar man het ook ŉ gesamentlike doekebraai gehou. “Met ons eerste dogtertjie het ons ook omtrent agt maande se doeke by die gaste gekry. Jy raak nogal hartseer as daardie doeke begin opraak,” lag sy. “Met dit wat ek nou weet, sal ek eerder met ons tweede babatee en doekebraai vra nét vir doeke, want dit is meer prakties. Ek het met die eerste baba ŉ hele hoop skoentjies net so ongedra weggegee, want my dogtertjie het dit nie gedra nie en dit was uiteindelik te klein vir haar toe sy begin skoene dra. Ek verkies maar die vervelige, praktiese geskenke eerder as die sogenaamde oulike goedjies wat mens nie regtig kan gebruik nie.” Anita Oosthuizen sê sy dink ŉ nuwe pa moet ŉ braai hê waar hy saam met sy familie en vriende kan ontspan. “Die doeke is ŉ bonus, want dit is ongelooflik duur. Dit gee mans ook die geleentheid om deel te voel van die voorbereiding vir die baba se koms, want die eerste nege maande is dit net mamma en baba.” Annemie Fourie sê hoewel ŉ doekebraai ŉ goeie idee is, is dit in vandag se tye net te duur om nog doeke ook vir ŉ verwagtende paartjie te koop. “ŉ Pak doeke draai al by sowat R200 en mense het skaars geld om hulself te vermaak. Dan moet jy nog ŉ behoorlike geskenk vir die mamma koop en baie keer word daar ook verwag dat jy jou eie vleis en drinkgoed na die braai toe moet bring.” Karen Gibson stem met Fourie saam. “Ek begroot vir dinge soos om my motor te laat diens en ongelukkig nie vir ander mense se babatees en doeke nie. Laat mense ietsie gee soos hulle wil en kan. Geskenke behoort nie saak te maak nie, dit moet gaan oor vriende en familie wat saam die koms van ŉ baba vier.” Andrea Bezuidenhout, die ma van ŉ drie maande oue babaseuntjie, vertel sy was ongelooflik dankbaar vir haar babateegeskenke en dat sy en haar man oorweeg het om ŉ doekebraai te hou, maar dat hulle uiteindelik daarteen besluit het. “Ek was aanvanklik nie vreeslik gepla oor die verskillende handelsmerke nie, maar deur die proefmetode het ek vasgestel dat sekere handelsmerke net glad nie werk nie. So, dankie tog ons het nie soveel pakke van die een wat almal aanbeveel het gekry nie, want dit sou ŉ vermorsing wees! Ons moes dalk eerder ŉ Bepanthen‑ en Telament-braai gehou het, dit is die twee beste produkte wat ons lewens gered het tot dusver!” skerts sy.